KOMISSION ASETUS (EY) N:o 1265/96,
annettu 1 päivänä heinäkuuta 1996,
kiireellisistä säilyttämistoimenpiteistä Pohjanmeren sillikannan suojelemiseksi
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon yhteisön kalastus- ja vesiviljelyjärjestelmän perustamisesta 20 päivänä joulukuuta 1992 annetun neuvoston asetuksen (ETY) N:o 3760/92 (1), sellaisena kuin se on muutettuna Itävallan, Suomen ja Ruotsin liittymisasiakirjalla, ja erityisesti sen 15 artiklan,
sekä katsoo, että
asetuksen (ETY) N:o 3760/92 15 artiklassa säädetään, että sellaisten vakavien ja odottamattomien häiriöiden sattuessa, jotka ovat omiaan vaarantamaan kalavarojen säilyttämisen, komissio päättää tarvittavista, enintään kuusi kuukautta kestävistä tomenpiteistä, joista ilmoitetaan jäsenvaltioille ja Euroopan parlamentille ja joita on sovellettava välittömästi,
viimeisimmät tieteelliset tiedot ja erityisesti kansainvälisen merentutkimusneuvoston kalastuksen hoitoa käsittelevän lausuntokomitean kertomus osoittavat, että Pohjanmeren sillikanta ei ole turvallisten biologisten rajojen sisällä, että nykyinen kalakuolleisuus ylittää kaksinkertaisesti kestävänä pidetyn rajan ja että kannan uusiutuminen ei riitä täydentämään kantaa nykyisellä hyödyntämistasolla,
edellä mainittujen tahojen antamien tieteellisten neuvojen mukaisesti on tarpeen toteuttaa nopeita toimenpiteitä kutevan kannan elvyttämiseksi ja kalakuolleisuuden vähentämiseksi; näiden toimenpiteiden olisi koostuttava ihmisravinnoksi silliä pyytävien alusten saaliiden pienentämisestä vuonna 1996 puoleen nykyisistä sallituista kokonaispyyntimääristä (TAC) sekä silliä sivusaaliina vuonna 1996 pyytävien muiden alusten sillisaaliiden kalakuolleisuuden puolittamisesta,
ottaen huomioon nykyiset saalismäärät on olemassa uhka, että edellä mainittuja tavoitteita ei voida saavuttaa, jollei toteuteta erittäin nopeita hallintotoimia; jos näitä tavoitteita ei saavuteta, vuonna 1997 ei voida pyytää silliä; tämän vuoksi on oikeutettua käyttää komissiolle asetuksen (ETY) N:o 3760/92 15 artiklan mukaisesti myönnettyjä valtuuksia,
yhteisö ja Norja ovat neuvotelleet Euroopan talousyhteisön ja Norjan kuningaskunnan välisen kalastussopimuksen (2) 2 ja 7 artiklassa määrätyn menettelyn mukaisesti Pohjanmeren sillin osalta toteutettavista toimenpiteistä; nämä neuvottelut on saatu menestyksellisesti päätökseen, ja siksi on mahdollista toteuttaa tarvittavat toimenpiteet, ja
neuvoston asetuksessa (EY) N:o 3074/95 (3), sellaisena kuin se on viimeksi muutettuna asetuksella (EY) N:o 1088/96 (4), vahvistetaan TACit tiettyjen kalakantojen tai -ryhmien osalta, niiden jako jäsenvaltioille ja tietyt edellytykset, joilla niitä voidaan kalastaa; tiettyjä näistä säännöksistä olisi muutettava niiden kantojen osalta, joista Pohjanmeren silliä pyydetään,
ON ANTANUT TÄMÄN ASETUKSEN:
1 artikla
Sen estämättä, mitä asetuksen (EY) N:o 3074/95 2 ja 3 artiklassa säädetään:
- Vahvistetaan vuodeksi 1996 liitteessä I vahvistetulla tavalla alueilla III a, IV a, IV b ja IV c sekä VII d pyydettäviä sillikantoja koskevat TACit, yhteisön osuudet, niiden jako jäsenvaltioiden kesken sekä edellytykset, joilla niitä voidaan pyytää.
Näitä edellytyksiä sovelletaan kaikkiin sillisaaliisiin, jotka puretaan lajiteltuina.
- Kalastettaessa muihin tarkoituksiin kuin ihmisravinnoksi saaliiksi saatavan sillin, jota ei erotella saaliista, purku rajoitetaan vuodeksi 1996 liitteessä II vahvistetulla tavalla.
2 artikla
Jäsenvaltioiden, joissa saalista puretaan muihin tarkoituksiin kuin ihmisravinnoksi, on varmistettava, että riittäviä näytteenottojärjestelmiä käytetään sillin sivusaaliiden purkamisen tehokkaaksi valvomiseksi.
On kiellettyä purkaa muihin tarkoituksiin kuin ihmisravinnoksi tarkoitettua kalaa satamissa, joissa ei ole tällaista näytteenottojärjestelmää.
3 artikla
Jäsenvaltioiden on pyyntirajoitusten noudattamisen varmistamiseksi toteutettava erityisiä valvonta- ja hallintotoimenpiteitä tai muita toimia, jotka liittyvät Pohjanmeren sillin pyytämiseen, lajitteluun ja saaliin purkamiseen. Näihin toimenpiteisiin kuuluvat erityisesti:
i) erityiset valvonta- ja tarkastusohjelmat;
ii) pyyntiponnistusta koskevat suunnitelmat, joihin kuuluvat valtuutettujen alusten luettelot ja, milloin tarpeelliseksi katsotaan kiintiön hyödyntämisasteen noustessa yli 70 prosenttiin, valtuutettujen alusten toimintaa koskevat rajoitukset;
iii) kauttalaivausta ja saaliin hylkäämistä aiheuttavia käytäntöjä koskevat rajoitukset;
iv) jos mahdollista, väliaikaiset kalastusrajoitukset alueilla, joilla havaitaan sillin, erityisesti nuoren sillin, suuria sivusaalismääriä.
4 artikla
Jäsenvaltioiden on ilmoitettava komissiolle 2 artiklassa tarkoitettuja näytteenotto-ohjelmia koskevat yksityiskohtaiset erittelyt, mukaan lukien luettelot satamista, joissa on näytteenottomahdollisuudet, sekä tiedot 3 artiklassa mainituista yksityiskohtaisista toimenpiteistä ennen 10 päivää heinäkuuta 1996. Näiden ilmoitusten vastaanoton jälkeen komission valtuuttamat tarkastajat suorittavat itsenäisiä tarkastuksia, mikäli komissio katsoo sen tarpeelliseksi, toimivaltaisten viranomaisten toteuttamien toimenpiteiden valvomiseksi.
5 artikla
Sen estämättä, mitä neuvoston asetuksen (ETY) N:o 2847/93 (5) 15 artiklan 1 kohdassa säädetään, jäsenvaltioiden on ilmoitettava komissiolle kunkin viikon tiistaina edellisellä viikolla suoritetut 1 artiklan soveltamisalaan kuuluvat saaliin purkamiset.
6 artikla
Komissio kieltää sillisaaliiden purkamisen, jos todetaan, että 2 ja 3 artiklassa mainittujen toimenpiteiden täytäntöönpano ei muodosta riittävää takuuta siitä, että kaikessa kalastuksessa saavutetaan sillin kalakuolleisuuden tiukka valvonta.
7 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä, ja sitä sovelletaan kuusi kuukautta kyseisestä päivämäärästä alkaen.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 1 päivänä heinäkuuta 1996.